René Descartes, d amusnak afransis i yellan daɣen d amesfizik, d afelsafi. Ilul ass n 31 deg meɣres 1596 di La Haye-en-Touraine, iwumi qqaren tura Descartes (Indre-et-Loire), yemmut ass n 11 deg furar 1650 di Stukulm. Yettwaḥsab d yiwen seg wid isersen llsas i tfelseft tatrart, yettwassen ladɣa s wayen i yenna deg udlis-is Inaw n tarrayt : « Ttxemmimeɣ, ihi lliɣ. » Deg tfezikt yewwi-d itekkiyen meqqren deg wayen yerzan tasekda (optique) ma deg tusnakt sɣur-s i d-tekka tenzeggit taslaḍant.